CELEX: 32021D1484
Language: da
Date: 2021-09-08 00:00:00
Title: Kommissionens gennemførelsesafgørelse (EU) 2021/1484 af 8. september 2021 om anmodningen om registrering af det europæiske borgerinitiativ »Sikring af, at den fælles handelspolitik er i overensstemmelse med EU-traktaterne og overholder international ret« i henhold til Europa-Parlamentets og Rådets forordning (EU) 2019/788 (meddelt under nummer C(2021) 6607) (Kun den engelske udgave er autentisk)

16.9.2021   
               
               
                  DA
               
               
                  Den Europæiske Unions Tidende
               
               
                  L 328/1
               
            
         KOMMISSIONENS GENNEMFØRELSESAFGØRELSE (EU) 2021/1484
         af 8. september 2021
         om anmodningen om registrering af det europæiske borgerinitiativ »Sikring af, at den fælles handelspolitik er i overensstemmelse med EU-traktaterne og overholder international ret« i henhold til Europa-Parlamentets og Rådets forordning (EU) 2019/788
         
            
               (meddelt under nummer C(2021) 6607)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 5. juli 2019 en anmodning om registrering af det europæiske borgerinitiativ med titlen »Sikring af, at den fælles handelspolitik er i overensstemmelse med EU-traktaterne og overholder international ret«.
                  
               
                     (2)
                  
                  
                     Den 4. september 2019 vedtog Kommissionen afgørelse (EU) 2019/1567 (2), hvorved registreringen af borgerinitiativet blev afvist.
                  
               
                     (3)
                  
                  
                     Denne afgørelse blev indbragt for Retten. I sin dom af 12. maj 2021 i sag T-789/19 (3) annullerede Retten afgørelse (EU) 2019/1567 med den begrundelse, at Kommissionen havde tilsidesat sin forpligtelse til at give en tilstrækkelig begrundelse. Navnlig havde Kommissionen undladt at forklare, hvorfor det eneste mulige retsgrundlag for den foreslåede retsakt var artikel 215 i traktaten om Den Europæiske Unions funktionsmåde (TEUF), og hvorfor en sådan retsakt ikke var omfattet af den fælles handelspolitik og derfor ikke kunne vedtages på grundlag af artikel 207 i TEUF.
                  
               
                     (4)
                  
                  
                     For at træffe de nødvendige foranstaltninger til at efterkomme dom T-789/19 bør der vedtages en ny afgørelse om anmodningen om registrering af det pågældende europæiske borgerinitiativ.
                  
               
                     (5)
                  
                  
                     Europa-Parlamentets og Rådets forordning (EU) nr. 211/2011 (4), som var gældende på tidspunktet for vedtagelsen af afgørelse (EU) 2019/1567, er blevet ophævet med virkning fra den 1. januar 2020 og erstattet af forordning (EU) 2019/788. Derfor skal anmodningen om registrering nu vurderes i henhold til denne nye retlige ramme.
                  
               
                     (6)
                  
                  
                     Den 8. juni 2021 underrettede Kommissionen i overensstemmelse med artikel 6, stk. 4, i forordning (EU) 2019/788 initiativtagergruppen om, at det var dens vurdering, at registreringskravene i artikel 6, stk. 3, litra a), d) og e), i nævnte forordning var opfyldt, og at kravet i artikel 6, stk. 3, litra b), ikke fandt anvendelse. Da teksten til initiativet som formuleret i anmodningen af 5. juli 2019 imidlertid ikke gjorde det muligt for Kommissionen at konkludere, at det opfyldte kravet i artikel 6, stk. 3, litra c), opfordrede Kommissionen initiativtagerne til at præcisere deres initiativ.
                  
               
                     (7)
                  
                  
                     Ifølge Kommissionens foreløbige vurdering forekom initiativet at sigte mod vedtagelse af restriktive EU-foranstaltninger (sanktioner), og det ville således tilsyneladende være omfattet af artikel 215 i TEUF, der som en forudgående betingelse kræver, at Rådet vedtager en afgørelse i overensstemmelse med kapitel 2 (Særlige bestemmelser om den fælles udenrigs- og sikkerhedspolitik) i afsnit V i traktaten om Den Europæiske Union. Kommissionen forklarede, at den i mangel af en forudgående rådsafgørelse ikke kan fremsætte et forslag, og at dette forslag under alle omstændigheder skulle fremsættes sammen med Unionens højtstående repræsentant for udenrigsanliggender og sikkerhedspolitik. Den anførte endvidere, at det ikke fremgik klart af teksten til initiativet, om det udelukkende havde til formål at indføre et generelt forbud mod alle produkter fra ulovlige bosættelser i besatte områder, eller om det også omfattede andre former for regulering ved Unionens grænse. Endelig bad Kommissionen initiativtagerne om at præcisere, om initiativet er rettet mod et specifikt område eller sigter mod et generelt forbud uden at være rettet mod et bestemt land eller territorium.
                  
               
                     (8)
                  
                  
                     Den 17. juli 2021 sendte initiativtagerne et brev til Kommissionens tjenestegrene, hvori de præciserede målene med deres initiativ. De forklarede, at det, de ønsker, »er, at EU's handelspolitik kun finder anvendelse på områder, der har juridisk gyldighed«, og at de »ønsker, at EU's handelspolitik skal sikre, at handel ikke finder sted med områder, der er ulovligt besat eller ulovligt erhvervet ved magtanvendelse, netop på grund af de begrænsninger, der følger af folkeretten«.
                  
               
                     (9)
                  
                  
                     Den 10. august 2021 modtog Kommissionen en lettere ændret udgave af initiativet.
                  
               
                     (10)
                  
                  
                     Målene for initiativet er beskrevet som følger: »Vi ønsker at regulere kommercielle transaktioner med enheder, der tilhører en besættelsesmagt, og som er etableret eller har aktiviteter i besatte områder, ved at forhindre produkter med oprindelse i disse områder i at komme ind på EU's marked. Kommissionen skal som traktaternes vogter sikre, at Unionens politik er konsekvent, og at alle områder af EU-retten, herunder den fælles handelspolitik, overholder de grundlæggende rettigheder og international ret. Den skal foreslå retsakter, der er baseret på den fælles handelspolitik, med henblik på at forhindre retlige EU-enheder i at importere produkter med oprindelse i ulovlige bosættelser i besatte områder og eksportere til sådanne områder med det formål at bevare det indre markeds integritet og undgå at yde støtte til eller bidrage til opretholdelsen af sådanne ulovlige forhold.«
                  
               
                     (11)
                  
                  
                     For så vidt som initiativet opfordrer Kommissionen til at fremsætte et forslag til retsakt, der skal sikre, at Den Europæiske Union ikke handler med enheder, der tilhører en besættelsesmagt, og som er hjemmehørende eller opererer i besatte områder i henhold til folkeretten, anmodes der i initiativet om en foranstaltning, der har til formål generelt at regulere EU's internationale handel uden at være rettet mod et bestemt land eller territorium. Ifølge fast retspraksis er en foranstaltning, der »særskilt vedrører den internationale samhandel derved, at den hovedsageligt har til formål at fremme, lette eller regulere samhandelen og har direkte og umiddelbare virkninger for denne« (5), omfattet af anvendelsesområdet for den fælles handelspolitik og bør være baseret på artikel 207 i TEUF. I den forbindelse ser det ud til, at den foranstaltning, der er omhandlet i initiativet, vil kræve, at der indføres import- og eksportforbud eller -restriktioner over for områder, der er besat i henhold til folkeretten. En sådan foranstaltning ville derfor have en særskilt tilknytning (6) til den internationale handel og ville derfor være omfattet af anvendelsesområdet for artikel 207 i TEUF, selv om den forfølger udenrigspolitiske mål (7).
                  
               
                     (12)
                  
                  
                     I lyset af de præciseringer, som initiativtagerne gav i deres brev af 17. juli 2021, og det let ændrede initiativ er det Kommissionens forståelse, at det ændrede initiativ opfordrer Kommissionen til at fremsætte et forslag til retsakt i henhold til traktatens artikel 207, som bør sikre, at Unionens handel ikke finder sted med enheder, der tilhører en besættelsesmagt, og som er hjemmehørende eller opererer i besatte områder, og at initiativet derfor anmoder om en handelsforanstaltning af generel karakter, som ikke er rettet mod et bestemt land eller territorium.
                  
               
                     (13)
                  
                  
                     For at gøre det muligt for potentielle underskrivere at forstå formålet med det registrerede initiativ, bør initiativtagergruppen sikre, at de oplysninger om initiativet, der skal offentliggøres i de formularer, der er fastsat i bilag III til forordning (EU) 2019/788, og i det centrale onlineindsamlingssystem eller det individuelle onlineindsamlingssystem, alt efter hvad der er relevant, omfatter en angivelse af, at initiativet anmoder om en foranstaltning, der har til formål generelt at regulere EU's internationale handel uden at være rettet mod noget specifikt land eller område.
                  
               
                     (14)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. kravet i artikel 6, stk. 3, litra c), i forordning (EU) 2019/788.
                  
               
                     (15)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, opfyldes i dette tilfælde, herunder overholdelsen af proportionalitetsprincippet.
                  
               
                     (16)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og at den har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (17)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (18)
                  
                  
                     Det konkluderes, at initiativet med titlen »Sikring af, at den fælles handelspolitik er i overensstemmelse med EU-traktaterne og overholder international ret« opfylder alle kravene i artikel 6, stk. 3, i forordning (EU) 2019/788 og derfor bør registreres, under forudsætning af, at målene for initiativet omfatter de ønskede supplerende oplysninger —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ »Sikring af, at den fælles handelspolitik er i overensstemmelse med EU-traktaterne og overholder international ret« registreres med følgende supplerende oplysninger om initiativets mål: »Initiativet opfordrer derfor Kommissionen til at fremsætte et forslag til en retsakt inden for rammerne af den fælles handelspolitik, som er af generel karakter og ikke er rettet mod et bestemt land eller territorium.«
            Initiativtagergruppen offentliggør initiativet som registreret i de formularer, der er fastsat i bilag III til forordning (EU) 2019/788, samt i det centrale onlineindsamlingssystem eller det individuelle onlineindsamlingssystem, alt efter hvad der er relevant.
            Kommissionen offentliggør de samme oplysninger vedrørende omfanget af initiativets registrering i registret.
         
         
            Artikel 2
            Denne afgørelse er rettet til initiativtagergruppen til det europæiske borgerinitiativ »Sikring af, at den fælles handelspolitik er i overensstemmelse med EU-traktaterne og overholder international ret«, repræsenteret ved Tom MOERENHOUT og Giovanni FASSINA, der fungerer som kontaktpersoner.
         
         
            Udfærdiget i Bruxelles, den 8. september 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.
         
            (2)  Kommissionens afgørelse (EU) 2019/1567 af 4. september 2019 om forslaget til borgerinitiativ »Sikring af, at den fælles handelspolitik er i overensstemmelse med EU-traktaterne og overholder international ret« (EUT L 241 af 19.9.2019, s. 12).
         
            (3)  Rettens dom af 12. maj 2021, Tom Moerenhout m.fl. mod Europa-Kommissionen, T-789/19, ECLI:EU:T:2021:260.
         
            (4)  Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (EUT L 65 af 11.3.2011, s. 1).
         
            (5)  Domstolens dom af 22. oktober 2013, Kommissionen mod Rådet, sag C-137/12, ECLI:EU:C:2013:675, præmis 57, og af 18. juli 2013, Daiichi Sankyo, C-414/11, ECLI:EU:C:2013:520, præmis 51.
         
            (6)  Udtalelse 2/15 af 16. maj 2017, frihandelsaftale med Singapore, ECLI:EU:C:2017:376, præmis 37.
         
            (7)  Domstolens dom af 17. oktober 1995, Werner, C-70/94, ECLI:EU:C:1995:328, præmis 10, og af 17. oktober 1995, Leifer, C-83/94, ECLI:EU:C:1995:329, præmis 10.